**10 ДЕКЕМВРИ 2024 г.**

**Наказателно дело от общ характер №770/2024 година – 10:00 часа**

На 10.12.2024 година, е насрочено за разглеждане наказателно дело №770/2024 година, образувано на основание обвинителен акт срещу **Х.И.В.**, роден 1983 година, от град Червен бряг, обвинен в това, че

През периода 2019-2023 година в град Червен бряг извършил финансови операции с имущество придобито чрез тежко умишлено престъпление.

Подсъдимият извършвал престъпна дейност като държал и разпространявал различни по вид наркотични вещества, като в резултат на тази му дейност, генерирал значителни парични средства. За част от тези престъпления, той е осъден със споразумение през 2019 година.

Настоящото дело е за това, че придобитите от тази престъпна дейност парични средства, обвиняемият използвал за хазартни залагания с цел да придобият привидно легален произход, т.нар. пране на пари. Така, през посочения период, той извършил множество финансови операции с имущество на обща стойност над 168 хил. лева.

Съдебното заседание е първо по делото и е насрочено като разпоредително. В него, съдът е установил, че при изготвянето на обвинителния акт са допуснати съществени процесуални нарушения. За да бъдат отстранени същите, делото е прекратено и е върнато на прокурора. След отстраняване на нарушенията, обвинителният акт ще бъде внесен отново в съда и ще се образува ново дело, под нов номер, което ще се разглежда от друг състав на съда.

**Наказателно дело от общ характер №817/2024 година – 13:30 часа**

На 10.12.2024 година, състав на Плевенски окръжен съд разгледа наказателно дело №817/2024 година, образувано на основание обвинителен акт срещу **Б.П.А.** роден 1978 година, от град Кнежа, обвинен в това, че

В началото на 2024 година, намерил в град Кнежа чужди движими вещи на обща стойност от над 700 лева и в продължение на една седмица не съобщил на органите на реда за това, както и за това, че се опитал да използва чужда дебитна карта и да изтегли суми чрез нея.

На 17.02.2024 година, свидетелят Г.Д. изгубил коженото си портмоне, съдържащо 600 лева в брой, банкова карта и документи за самоличност. Същите били намерени от подсъдимия, който ги задържал и се опитал да изтегли от различни банкомати парични средства. Тези опити останали неуспешни, поради това, че не разполагал с ПИН-кода към картата. На 19-ти февруари, собственикът подал сигнал до полицията и на 24-ти февруари извършителят бил задържан.

Подсъдимото лице е с чисто съдебно минало, но с лоши характеристични данни. Същият е с мярка за неотклонение „Подписка“.

Съдебното заседание е първо по делото и е насрочено като разпоредително. В него не се е явил подсъдимият, без да посочи уважителна причина за неявяването си. Това е наложило отлагане на делото. Следващото съдебно заседание е насрочено за 16.12.2024 година от 13:30 часа, за когато на подсъдимия е определено да бъде принудително доведен в съда от служители на ОЗ „Охрана“ и ОД на МВР и му е наложена глоба в размер на 500 лева за неявяването му днес.

**Наказателно дело от общ характер №818/2024 година – 14:30 часа**

На 10.12.2024 година, бе насрочено за разглеждане наказателно дело №818/2024 година, образувано на основание обвинителен акт срещу В.Н.Б., родена 1995 година от село Петърч, обвинена в това, че

На 28.12.2019 година, използвала чужда дебитна карта и изтеглила на три пъти парични суми на обща стойност от 180 лева.

На гореспоменатата дата подсъдимата се сдобила с картата и листче с ПИН-кода към нея, по неустановен по делото начин и без съгласието на титуляра, от два банкомата в град Луковит и в град Червен бряг, изтеглила общо 180 лева.

Междувременно пострадалата установила липсата на дебитната си карта, подала сигнал в полицията и извършителката била задържана.

Подсъдимата е с чисто съдебно минало. Наложена й е мярка за неотклонение „Подписка“.

Насроченото за тази дата съдебно заседание е отсрочено с разпореждане на съдията-докладчик по делото, постановено в закрито заседание на 09.12.2024 година. Причината е постъпила молба от защитника на подсъдимата, с която същият уведомява съда, че не може да се яви в насроченото заседание, поради служебна ангажираност в Районен съд – София. Това е наложило отсрочване на делото. Следващото съдебно заседание ще се проведе на 10.01.2025 година от 11:00 часа, за която дата страните ще бъдат уведомени да се явят, вместо на датата 10.12.2024 година.

**Връзки с обществеността 10 декември 2024 г.**

**e-mail:** **os\_press@abv.bg**